MTLS ออกหุ้นกู้ 2 ชุด วงเงิน 4 พันลบ. หวังระดมทุนรองรับขยายธุรกิจ
MTLS ออกหุ้นกู้ 2 ชุด วงเงิน 4 พันลบ. อายุ 3,4 ปี ดอกเบี้ย 3.70%, 3.95% ต่อปี เล็งขายรายใหญ่ 23-27 ก.พ.นี้ หวังระดมทุนรองรับขยายธุรกิจ
5 ก.พ. 2561

บริษัท เมืองไทย ลิสซิ่ง จำกัด (มหาชน) หรือ MTLS ระบุว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 1/2561 วงเงินรวมไม่เกิน 4,000 ล้านบาท
โดยแบ่งเป็น 2 ชุด ประกอบด้วย ชุดที่ 1 เสนอขายจำนวนไม่เกิน 2,500 ล้านบาท อายุ 3 ปี ครบกำหนดไถ่ถอนปี พ.ศ. 2564 มีอัตราดอกเบี้ยคงที่ร้อยละ 3.70 ต่อปี ชำระดอกเบี้ยทุกๆ 6 เดือนตลอดอายุหุ้นกู้ และชุดที่ 2 เสนอขายจำนวนไม่เกิน 1,500 ล้านบาท อายุ 4 ปี ครบกำหนดไถ่ถอนปี พ.ศ. 2565 มีอัตราดอกเบี้ยคงที่ร้อยละ 3.95 ต่อปี ชำระดอกเบี้ยทุกๆ 6 เดือนตลอดอายุหุ้นกู้
ทั้งนี้ บริษัทจะเสนอขายหุ้นกู้ดังกล่าวให้แก่ผู้ลงทุนสถาบัน และ/หรือ ผู้ลงทุนรายใหญ่ในระหว่งวันที่ 23, 26-27 ก.พ.61 ผ่านธนาคารกรุงเทพ ธนาคารกรุงไทย และบล.ภัทร ซึ่งเป็นผู้จัดการการจัดจำหน่ายหุ้นกู้
ขณะเดียวกัน บริษัท ทริสเรทติ้ง จำกัด จัดอันดับความน่าเชื่อถือของผู้ออกหุ้นกู้อยู่ที่ “BBB” แนวโน้มอันดับเครดิต “Stable” เมื่อวันที่ 5 มิ.ย. 60 โดยบริษัทมีวัตถุประสงค์เพื่อนำเป็นเงินทุนหมุนเวียนในการดำเนินธุรกิจ และ/หรือ รองรับการขยายธุรกิจ